 
Simplificarea instrumentelor juridice ale Uniunii Europene

 

Notă introductivă

 

Lucrările Convenţiei, care au stat la baza Tratatului de instituire a unei Constituţii pentru Europa, au făcut posibilă, prin contribuţia Grupului de lucru IX, clarificarea sistemului actual al instrumentelor juridice ale Uniunii, prin simplificarea acestuia şi a procedurilor legislative. Astfel, aşa cum vom vedea, de la 15 tipuri de acte câte există la ora actuală, s-a ajuns la un număr de 6 instrumente juridice (legea, legea-cadru, regulamentul, decizia, recomandarea şi avizul), introducându-se şi o distincţie fără precedent în Tratatul de constituire a Comunităţii Europene (TCE)– acte legislative vs. acte nelegislative. 

Simplificarea tipologiei instrumentelor juridice va avea, inevitabil, urmări asupra distribuirii puterilor între statele membre şi Uniune şi asupra echilibrului între instituţiile comunitare. Astfel, se fortifică rolul Comisei Europene, prin recunoaşterea pentru aceasta a dreptului de a elabora acte de implementare (regulamente sau decizii), iar statele membre se vor putea implica mai mult în procesul de monitorizare a exercitării atribuţiilor executive ale Comisiei. Pe de altă parte, vor dispărea pilonii doi şi trei ai Uniunii şi, o dată cu aceştia, şi actele juridice care au fost până acum elaborate în cadrul lor, locul lor fiind luat de unele din cele 6 instrumente juridice menţionate anterior. 

În cele ce urmează vom prezenta sistemul actual al instrumentelor juridice ale Uniunii, aşa cum rezultă el din prevederile Tratatului de constituire a Comunităţii Europene, pentru ca apoi să trecem la noua tipologie propusă de Raportul final al Grupului de lucru IX al Convenţiei Europene, din 29 noiembrie 2002, cu privire la simplificarea instrumentelor juridice ale Uniunii Europene şi a procedurii legislative. 

 

 

 

 

 Sistemul actual

Art.249 TCE

Pentru îndeplinirea misiunii lor în condiţiile prevăzute de Tratatul de constituire a Comunităţii Europene (denumit în continuare TCE), Parlamentul European împreună cu Consiliul, Consiliul şi Comisia adoptă regulamente şi directive, iau decizii şi formulează recomandări şi avize. 

Regulamentul are o aplicabilitate generală, este obligatoriu în toate elementele sale şi este direct aplicabil în orice stat membru. 

Directiva este obligatorie pentru fiecare stat membru destinatar în ce priveşte rezultatul care trebuie atins, lăsând autorităţilor naţionale competenţa în privinţa formei şi mijloacelor pentru atingerea rezultatului. 

Decizia este obligatorie în toate elementele sale pentru cei cărora li se adresează. 

Recomandările şi avizele nu au forţă obligatorie.

Pe lângă aceste acte au mai fost adăugate şi altele, care se pot înscrie în sfera legislaţiei secundare, unele dintre acestea purtând aceeaşi denumire cu cele enunţate mai sus, dar având caracteristici proprii. Unele dintre aceste acte au o natură juridică neclară, iar altele, un caracter obligatoriu incert. În sfârşit, în timp ce multe dintre aceste acte sunt menţionate prin tratate, altele, care nu ar putea fi considerate instrumente juridice, dar a căror forţă obligatorie a fost atestată de facto, şi-au dobândit legitimitatea prin practica îndelungată. 

Art.249 TCE conţine, aşadar, o listă clasică a tipologiei actelor juridice comunitare şi efectele acestora. Tratatul distinge între acte obligatorii (decizii, regulamente şi directive) şi acte neobligatorii (recomandări şi avize), acestea din urmă fiind instrumente de interpretare, fără efecte juridice. 

Deciziile, aşa cum am arătat deja, sunt obligatorii în întregul lor, pentru cei cărora le sunt adresate. Acestea sunt deci acte individuale, fără domeniu de aplicare general. În opoziţie cu acestea se află directivele şi regulamentele, care au un domeniu de aplicare general şi sunt normative, prin natura lor. Dar, în timp ce directivele se adresează statelor membre şi stabilesc obligaţia înfăptuirii unui rezultat, regulamentele se adresează direct cetăţenilor şi sunt obligatorii în întregul lor. Astfel, directiva lasă statelor membre libertatea de a alege forma şi metodele de realizare a rezultatului impus (deşi practica a demonstrat că directivele pot, în anumite condiţii, să aibă şi efecte directe). Regulamentul, în funcţie de nevoi, poate să stabilească un cadru foarte general pentru o anumită politică ori reguli minime, dar, în cazuri speciale, poate să conţină şi dispoziţii detaliate, fără a lăsa statelor membre prea multă libertate în transpunerea acestora. 

Actele comunitare care se situează în afara tipologiei Art.249TCE.


Art.249TCE nu este exhaustiv în enumerarea instrumentelor juridice comunitare, necesare exercitării competenţelor instituţionale, conform Tratatului de instituire a Comunităţilor Europene. Alte articole ale TCE impun instrumente specifice, cu domenii de aplicare variate şi ale căror efecte juridice sunt de cele mai multe ori greu de precizat. Acesta este şi cazul aşa numitelor „linii directoare” (guidelines), concept care apare în legătură cu politica socială, coordonarea economică şi reţelele trans-europene, şi al „programelor-cadru”. 

Şi mai greu de catalogat sunt situaţiile în care competenţele comunitare sunt exercitate prin metode de coordonare între statele membre. 

De asemenea, trebuie menţionat faptul că, în practică, termenul „decizie” este de cele mai multe ori folosit în relaţie cu anumite texte normative şi cu aplicabilitate generală. Acestea sunt acte juridice eterogene, dar fundamental diferite de deciziile definite în Art.249TCE. Pentru a da un exemplu, putem aminti de: deciziile cu privire la resursele proprii, deciziile prin care se stabilesc procedurile de exercitare a atribuţiilor de implementare conferite Comisiei Europene (decizii de „comitologie") sau deciziile bazate pe Art.308.

Aceeaşi confuzie terminologică se răsfrânge şi asupra acelor acte pe care TCE le numeşte „decizii de implementare”, care nu sunt totuna cu „regulile de implementare”. Aceasta este de pildă diferenţa care trebuie făcută între Art.148 şi Art.162 cu privire la Fondul Social şi, respectiv, Fondul European de Dezvoltare Regională.

Având în vedere cele de mai sus, s-a ajuns la concluzia că, pentru o mai mare transparenţă şi o mai bună înţelegere a actelor comunitare, numărul instrumentelor juridice ar trebui redus sau acestea ar trebui clasificate de o manieră exhaustivă. 

Actele adoptate conform Titlului V al TUE

În ciuda unităţii instituţionale a sistemului comunitar, Titlurile V şi VI ale TUE au la bază principii fundamental diferite de cele care slujesc edificiul comunităţii. Acestea schiţează o ordine juridică în care efectul direct al instrumentelor legislaţiei secundare a fost în mod explicit lăsat deoparte. 

Art.12 al TUE conţine o listă a instrumentelor politicii externe: 

· Principiile şi liniile directoare generale sunt acte politice adoptate de Consiliul European.

· Strategiile comune elaborate de Consiliu şi adoptate în unanimitate de Consiliul European definesc obiectivele şi mijloacele de acţiune ale Uniunii într-un domeniu de interes comun pentru statele membre. Natura lor juridică poate fi susţinută din moment ce acestea permit adoptarea, cu majoritate calificată, a actelor executive (acţiuni comune, poziţii comune sau orice altă decizie). Acţiunile comune sunt menite să facă referire la situaţii specifice care impun o acţiune operaţională din partea Uniunii. Ele sunt obligatorii pentru statele membre, fără alte detalii cu privire la consecinţele acestora. 

· Poziţiile comune definesc modul în care Uniunea Europeană abordează o anumită problemă de natură geografică sau tematică. Statele membre trebuie să achieseze la acestea în cadrul politicilor naţionale şi activităţilor diplomatice. 

În afara acestor acte, Titlul V prevede şi alte instrumente: informările şi consultările reciproce menţionate în Art.16TUE şi mandatele pentru UEO, menţionate în Art.17. Tot aici trebuie să facem precizarea că în Titlul V întâlnim noi sensuri ale termenului „decizie”, şi anume, un sens restrâns de măsură adoptată în baza Titlului V, dar şi de act de execuţie a acţiunilor şi poziţiilor comune, situaţie în care „deciziile” sunt adoptate cu majoritate calificată. În plus, au fost acceptate şi alte instrumente, precum: liniile directoare, codurile de conduită sau declaraţiile Consiliului şi ale Preşedinţiei Uniunii Europene. Consecinţele juridice ale acestor acte sunt greu de înţeles pur şi simplu din cauza modului de clasificare din Tratat. 

Actele adoptate conform Titlului VI al TUE

În principiu, Tratatul de la Maastricht prevedea aceleaşi instrumente juridice pentru cooperarea pe probleme de PESC, ca şi pentru cooperarea pe probleme de justiţie şi afaceri interne. Tratatul de la Amsterdam a modificat instrumentele juridice aplicabile domeniului cooperării judiciare şi poliţieneşti în materie penală, domeniu care a rămas cel de-al treilea pilon al U.E.

Art.34 din TUE distinge următoarele tipuri de acte:

· Poziţiile comune. Nu se menţionează nimic cu privire la forţa lor obligatorie.

· Deciziile-cadru. Sunt obligatorii pentru statele membre în privinţa rezultatului ce trebuie obţinut. Seamănă cu directivele, dar efectul lor direct este în mod explicit exclus. 

· Deciziile. Sunt obligatorii, dar, analog deciziilor-cadru, nu au efecte juridice obligatorii.

· Convenţiile sunt instrumente juridice adoptate de Consiliu, dar supuse ratificării statelor membre. Sunt foarte asemănătoare instrumentelor clasice de drept internaţional şi intră în vigoare în acele state care le-au ratificat, după ce au fost în prealabil ratificate de mai mult de jumătate din părţile implicate. 

· Măsurile de implementare a deciziilor şi convenţiilor – se adoptă cu majoritate calificată. 

Instrumentele atipice

Dispoziţiile Tratatelor nu conţin toate mijloacele de acţiune accesibile instituţiilor. Cu timpul s-au dezvoltat şi alte instrumente a căror valoare juridică nu a fost pe deplin atestată, dar care nu sunt lipsite de efecte.

Această categorie include în special:

· Acordurile interinstituţionale – constituie practica în materia cooperării între instituţii. Nimeni nu pune la îndoială eficienţa acestora ca instrument de autodisciplină pentru instituţii, în special în domeniile legislativ şi bugetar. 

· Concluziile şi rezoluţiile Consiliului European, care au mai degrabă un caracter politic decât juridic, dar care pot influenţa masiv procedurile legislative.

· Concluziile şi rezoluţiile Consiliului, care au doar valoare politică, dar care nu sunt în totalitate lipsite de efecte juridice. De ele se ţine cont în interpretarea actelor juridice, aşa cum a stabilit Curtea de Justiţie a Comunităţilor Europene. 

· Declaraţiile statelor membre cuprinse în minutele sau concluziile Consiliului, care nu au efecte juridice.

· Declaraţiile ataşate de instituţii anumitor acte juridice, care au doar valoare declarativă. 

Sistemul simplificat

Plecând de la ideea că actualul sistem al Uniunii nu este suficient de inteligibil pentru cetăţenii săi, în cadrul lucrărilor Convenţiei Europene s-a constituit Grupul de lucru IX, cu sarcina de a formula propuneri cu privire la simplificarea instrumentelor juridice şi a procedurii legislative şi bugetare în cadrul Uniunii Europene. 

De recomandările Grupului IX cu privire la simplificarea şi ierarhia actelor juridice ale Uniunii s-a ţinut cont în elaborarea textului viitoarei Constituţii Europene. Vom reda în cele ce urmează conţinutul acestor recomandări, în paralel cu reglementările constituţionale în materie. Prin urmare, schema viitoarei tipologii a actelor juridice ale Uniunii ar fi următoarea. 

1.Instrumentele juridice obligatorii

· Regulamentul se va transforma în Lege europeană, care, conform actualului conţinut al art.32 alin.2 din Tratatul privind instituirea unei Constituţii pentru Europa, este un act legislativ cu caracter general, obligatoriu în toate elementele sale şi care se aplică direct în toate statele membre.

· Directiva va deveni Lege-cadru europeană, care, conform aceluiaşi art.32 alin3 din Tratatul privind instituirea unei Constituţii pentru Europa, este un act legislativ care obligă orice stat membru destinatar în ceea ce priveşte rezultatele care trebuie obţinute, lăsând autorităţilor naţionale competenţa în privinţa alegerii formei şi a mijloacelor. 

· Decizia va deveni Decizie europeană. Spre deosebire de Decizie, Deciziei europene i s-a dat o definiţie mai cuprinzătoare: păstrându-şi caracterul obligatoriu în toate elementele sale, ea poate sau nu să desemneze anumiţi destinatari. Atunci când desemnează destinatari, Decizia europeană devine obligatorie doar pentru aceştia. De reţinut: Decizia europeană nu este act legislativ. 

· Regulamentul european este un act nelegislativ, cu caracter general, de punere în aplicare a actelor legislative şi a anumitor dispoziţii specifice Constituţiei. Acesta poate fi obligatoriu în toate elementele sale şi se poate aplica direct în toate statele membre sau poate obliga orice stat membru destinatar în ceea ce priveşte rezultatele care trebuie obţinute, lăsând autorităţilor naţionale competenţa în privinţa alegerii formei şi a mijloacelor.

2. Instrumentele juridice neobligatorii

· Recomandarea este actul fără forţă de constrângere şi a fost păstrată ca atare de textul Tratatului privind instituirea unei Constituţii pentru Europa.

· Avizul este de asemenea un act neobligatoriu, definiţia iniţială din art.249TCE fiind păstrată. 

La recomandarea Grupului de lucru IX, toate aceste instrumente juridice noi, aşa cum au fost ele definite mai sus, se vor aplica şi în materia politicii externe şi de securitate comune şi în aceea a cooperării judiciare şi poliţieneşti în materie penală. 

Cu privire la Titlul V al TUE referitor la politica externă şi de securitate comună, Grupul de lucru a considerat necesară menţinerea caracteristicilor specifice ale instrumentelor juridice din acest domeniu, dar nu a înţeles să mai păstreze distincţiile făcute între: „strategii comune”, „acţiuni comune” şi „poziţii comune”. Prin urmare, s-a propus ca toate aceste instrumente să poarte o singură denumire, şi anume aceea de decizie PESC, cu condiţia de a se preciza conţinutul ei. 

O atenţie deosebită a fost acordată şi actelor atipice, adică acele acte folosite de instituţii, dar neprevăzute în tratate şi lipsite, în principiu, de valoare juridică obligatorie (i.e. rezoluţiile, concluziile, declaraţiile etc.). Grupul de lucru a considerat că orice simplificare a unor asemenea acte ar trebui făcută cu prudenţă, pentru a păstra flexibilitatea necesară în aplicarea acestora. Grupul a sugerat includerea în Tratatul constituţional a regulii conform căreia legiuitorul (Parlamentul/Consiliul) să se abţină de la adoptarea de acte atipice cu teme care fac deja obiectul propunerilor sau iniţiativelor legislative. Folosirea de acte atipice în materii în care Uniunea are dreptul să legifereze poate crea impresia greşită că Uniunea legiferează prin instrumente atipice.

De asemenea, Grupul de lucru a recomandat să se uniformizeze şi să se clarifice, din punct de vedere terminologic, bazele juridice prevăzute în Tratat, prin evitarea folosirii aceleiaşi noţiuni pentru înţelesuri diferite: de exemplu utilizarea termenului de „măsură” atunci când se lasă la latitudinea instituţiilor alegerea instrumentului juridic de adoptat şi suprimarea folosirii generice a termenilor „decizie” şi „directivă”. Cu toate acestea, Grupul de lucru a considerat că toată această muncă de uniformizare şi clarificare în plan lingvistic trebuie efectuată cu precauţie, în funcţie de fiecare caz în parte şi fără să afecteze echilibrul instituţional care va decurge din opţiunile politice ale Convenţiei. 

Ierarhia instrumentelor juridice ale Uniunii

Având în vedere caracteristicile speciale ale sistemului instituţional al Uniunii Europene, este greu să se opereze o distincţie între domeniile care incumbă legislativului şi cele care ar trebui să revină executivului. Grupul de lucru a propus clarificarea ierarhiei normelor comunitare adoptate în baza Tratatului, delimitând pe cât posibil domeniile care revin legislativului şi introducând o nouă categorie de norme: actele delegate. 

Excesul de detalii în legislaţia comunitară a fost deseori criticat în cadrul Convenţiei, fiind considerat păgubitor, mai ales pentru anumite domenii economice, în care capacitatea de adaptare la un climat în continuă schimbare este esenţială. Legiutorul comunitar se confruntă astfel cu o dublă cerinţă: 1. să creeze o legislaţie a cărei legitimitate democratică să fie indiscutabilă (lucru posibil doar prin procedurile legislative) şi 2. să răspundă rapid şi eficient la provocările şi cerinţele realităţii înconjurătoare, păstrând totuşi un anumit grad de supleţe sau flexibilitate. 

La ora actuală nu există nici un mecanism care să permită legiuitorului să delege aspectele tehnice ale procesului legislativ, păstrând în acelaşi timp controlul asupra unei atare delegări. De aceea, legiutorul se simte obligat fie să intre în toate detaliile actelor pe care le adoptă, fie să încredinţeze Comisiei aspectele mai tehnice şi de detaliu ale legislaţiei, ca şi când ar fi vorba de măsuri de implementare supuse controlului statelor membre, conform Art.202 TCE. 

Pentru a remedia acest inconvenient, Grupul de lucru a propus introducerea unui nou tip de acte, actele delegate, care, însoţite de puternice mecanisme de control, să încurajeze legiuitorul să se concentreze doar asupra elementelor esenţiale ale unui act şi să încredinţeze aspectele mai tehnice executivului, aceasta în măsura în care va avea garanţia că îşi va putea recupera puterea de legiferare. În acest sens, Grupul de lucru a propus ca în adoptarea actelor comunitare să se ţină cont de următoarele trei nivele:

· Actele legislative – actele adoptate în baza Tratatului constituţional şi care conţin elementele esenţiale într-un anumit domeniu. Procedura de adoptare a acestora ar trebui să fie, ca regulă generală, codecizia. 

Ce a reţinut Tratatul constituţional? 

Art.33 menţionează actele legislative ca fiind legile şi legile-cadru europene. Acestea sunt adoptate de către Parlamentul European şi Consiliul de Miniştri, la propunerea Comisiei, conform procedurii legislative prevăzute în art.III-302. Dacă cele două instituţii nu ajung la un acord, actul în cauză nu este adoptat. În cazurile specifice prevăzute de Constituţie, legile şi legile-cadru europene sunt adoptate de Parlamentul European cu participarea Consiliului de Miniştri sau de către acesta cu participarea Parlamentului, conform unor proceduri legislative speciale. 

· Actele delegate – conţin detaliile sau modifică anumite elemente ale actelor legislative, în virtutea unei împuterniciri date în acest sens din partea legiuitorului. Această delegare este însă limitată şi supusă controlului prin mecanisme definite de legiuitorul însuşi prin chiar actul respectiv. 

Ce a reţinut Tratatul constituţional? 

Art.35 din Tratatul constituţional face referire la regulamentele delegate. Legile şi legile-cadru europene pot delega Comisiei competenţa de a edicta regulamente delegate, care completează sau modifică anumite elemente neesenţiale ale legii sau ale legii-cadru. Legile şi legile-cadru delimitează în mod explicit obiectivele, conţinutul, domeniul de aplicare şi durata delegării. În privinţa condiţiilor de aplicare a delegării, acestea pot consta în următoarele posibilităţi: 1. Parlamentul European sau Consiliul de Miniştri pot decide revocarea delegării; 2. regulamentul delegat poate intra în vigoare numai dacă, în termenul stabilit de lege sau de legea-cadru, Parlamentul European sau Consiliul de Miniştri nu exprimă obiecţii. În acest ultim sens, Parlamentul European hotărăşte cu majoritatea membrilor din care este format, iar Consiliul de Miniştri, cu majoritate calificată. 

· Actele de execuţie (de punere în aplicare) sunt actele care implementează actele legislative şi actele delegate sau alte acte prevăzute în Tratatul constituţional. Tot legiuitorului îi revine sarcina de a stabili dacă şi în ce măsură este necesară adoptarea la nivelul Uniunii a actelor de execuţie, precum şi mecanismul de comitologie, care trebuie să însoţească aceste acte (Art.202 TCE). În privinţa procedurii de adoptare, la ora actuală, principiul de bază al TCE este acela că revine statelor membre obligaţia de a adopta aceste acte. Atunci când este necesară implementarea de către Uniune, conform principiului subsidiarităţii, procedura va fi următoarea: ca regulă, Comisia va adopta aceste acte de execuţie, cu sau fără vreun mecanism de control din partea statelor membre (vezi comitologia); ca excepţie, actele vor fi adoptate de către Consiliu, atunci când acesta exercită funcţii executive.

Ce a reţinut Tratatul constituţional? 

Art.36 se referă la actele de punere în aplicare şi stipulează următoarele.

Statele membre iau toate măsurile de drept intern pentru a pune în aplicare actele obligatorii din punct de vedere juridic ale Uniunii. Atunci când sunt necesare condiţii uniforme de punere în aplicare a actelor obligatorii ale Uniunii, aceste acte pot conferi competenţe de punere în aplicare Comisiei sau, în cazuri specifice şi temeinic justificate şi în cazurile prevăzute în art.39, Consiliului de Miniştri. Legea europeană stabileşte în prealabil regulile şi principiile generale privind modalităţile de control de către statele membre al actelor de execuţie ale Uniunii. Actele de punere în aplicare ale Uniunii iau forma regulamentelor europene de punere în aplicare sau a deciziilor europene de punere în aplicare.

Cu privire la toate aceste tipuri de acte juridice ale Uniunii Europene, Tratatul constituţional cuprinde un articol (art.37) în care sunt stabilite câteva principii comune aplicabile acestora, pe care le vom enunţa în continuare.

1. Cu excepţia cazului în care Constituţia prevede acest lucru în mod expres, instituţiile decid, cu respectarea procedurilor aplicabile, asupra tipului de act care trebuie adoptat în fiecare caz, conform principiului proporţionalităţii prevăzut în art.9.

2. Legile europene, legile-cadru europene, regulamentele europene şi deciziile europene sunt motivate şi se referă la propunerile sau avizele prevăzute în textul Constituţiei europene. 

Art.38 din Tratatul constituţional face referire la publicarea şi intrarea în vigoare a acestor acte. Astfel, legile şi legile-cadru europene adoptate conform procedurii legislative ordinare sunt semnate de preşedintele Parlamentului European şi de preşedintele Consiliului de Miniştri. În celelalte cazuri, acestea sunt semnate fie de preşedintele Parlamentului European, fie de preşedintele Consiliului de Miniştri. Legile şi legile-cadru europene sunt publicate în Jurnalul Oficial al Uniunii Europene şi intră în vigoare la data stabilită sau, în absenţa acesteia, în a douăzecea zi de la publicare. 

Regulamentele europene şi deciziile europene, atunci când nu indică destinatarii sau când se adresează tuturor statelor membre, sunt semnate de preşedintele instituţiei care le adoptă, sunt publicate în Jurnalul Oficial al Uniunii Europene şi intră în vigoare la data stabilită sau, în absenţa acesteia, în a douăzecea zi de la publicare. 

Celelalte decizii sunt notificate destinatarilor şi produc efecte de la data notificării. 

Grupul de lucru a atras atenţia şi asupra faptului că, în anumite situaţii, instituţiile adoptă în mod direct, pe baza TCE, acte care nu au caracter legislativ:

· măsuri de organizare internă, cum ar fi regulile de procedură ale instituţiilor, actele prin care se stabilesc salariile, pensiile şi alte venituri pentru membrii Comisiei şi ai Curţii de Justiţie sau actele prin care se definesc condiţiile de angajare, salariile, pensiile şi alte beneficii pentru membrii Curţii de Conturi etc.;

· numirile, precum numirea membrilor Comitetului Economic şi Social şi ai Comitetului Regiunilor;

· actele care emană de la instituţii, atunci când acestea acţionează ca autorităţi tehnice: de ex. măsurile adoptate de Comisie în domeniul concurenţei şi controlului ajutoarelor de stat;

· actele care emană de la instituţii, atunci când acestea exercită funcţii executive şi care conţin detaliile unui anumit domeniu în care Tratatul s-a exprimat deja în linii generale.

Grupul de lucru a propus ca toate aceste acte să îmbrace forma deciziilor sau a regulamentelor.

